SKRIFTLIG FORESPØRGSEL E-1586/00

af Karl von Wogau (PPE-DE) til Kommissionen

(19. maj 2000)

Om: Skatteformaliteter ved udbetaling af dividende fra aktieselskaber

Har Kommissionen kendskab til alt det buerokratiske arbejde, som aktionærer med andele i selskaber i andre medlemsstater må påtage sig, for at deres skattegæld kan blive afviklet rigtigt?

Hvilke forslag kan Kommissionen fremsætte med henblik på at lette denne situation?

I dette tilfælde drejer det sig om de små- eller medarbejderaktionærer i virksomheden Aventis, som fulgte det forslag, der var fremsat af ledelsen i Höchst AG, og ombyttede deres aktier i Höchst AG med anpartsbeviser i Aventis AG, der har sæde i Strassbourg. Skattebehandlingen foretages i fællesskab af aktionæren, depotbanken, bopælsskattemyndighederne, den afdeling, der udbetaler dividende (Strassbourg) og de franske skattemyndigheder (Paris). Aktionæren får ansøgningsblanketten (RF 1A) i fem eksemplarer i skattedepartementet eller sin depotbank. Aktionæren udfylder formularen og sender alle fem eksemplarer til de ansvarlige skattemyndigheder i sin bopælskommune. Disse bekræfter, at aktionæren har bopæl i Tyskland og beholder eksemplar nr. 1. De øvrige fire eksemplarer tilbagesendes til aktionæren. Eksemplar nr. 2-5 fremsendes til den afdeling, der udbetaler dividenden. Denne bekræfter aktionærens oplysninger og udbetaler dividenden uden kapitalvindingsskat. Nu videresendes eksemplar nr. 2 på grund af skattegodgørelsen til de franske skattemyndigheder. Eksemplar nr. 3-5 sendes tilbage til aktionæren. Aktionæren beholder eksemplar nr. 3. Eksemplar nr. 4 og 5 fremsendes til de tyske skattemyndigheder. Skattekontoret beholder eksemplar nr. 4. Det tilbageblivende eksemplar nr. 5 fremsendes via skattedepartementet til de franske skattemyndigheder for at sikre, at skattegodtgørelsen refunderes til de tyske skattemyndigheder.

Svar afgivet på Kommissionens vegne af Frederik Bolkestein

(6. juli 2000)

I EF-traktatens artikel 293 (tidligere artikel 220) opfordres medlemsstaterne til i det omfang, det er nødvendigt, at indlede indbyrdes forhandlinger for til fordel for deres statsborgere at sikre afskaffelse af dobbeltbeskatning inden for fællesskabet. I mangel af en multilateral aftale om aktieselskabers dividender, der ville kunne indgås på grundlag af denne artikel, forfølges samme mål af medlemsstaterne gennem en række bilaterale aftaler. Frankrig og Tyskland har til det formål indgået en bilateral aftale den 21. juli 1959, som ændret senerehen ved tillægsaftaler, der blev undertegnet henholdsvis 9. juni 1969 og 28. september 1989.

I henhold til artikel 9 og 20 i den gældende version af denne aftale har tyske statsborgere ret til ikke blot at undgå opkrævning af fransk kildeskat af de dividender, de får udbetalt af selskaber, der er hjemmehørende i Frankrig, men de har også ret til et skattemæssigt tilgodehavende svarende til det, der ydes borgere i Frankrig i forbindelse med udbetaling af dividender for produkter af samme art.

Kommissionen ser med tilfredshed, at Frankrig og Tyskland bl.a. gennem indførelse af finansielle kompensationer mellem de to medlemsstater har kunnet nå frem til et sådant resultat, der afskaffer enhver form for dobbeltbeskatning for de tyske statsborgere, der får udbetalt dividende af fransk oprindelse.

Kommissionen vil dog gøre det ærede medlem opmærksom på, at de administrative fremgangsmåder, der er etableret af de to medlemsstater med henblik på den praktiske gennemførelse af den bilaterale aftale, henhører under de pågældende medlemsstaters kompetence. Kommissionen forstår godt, at tyske små- og medarbejderaktionærer i det tidligere selskab Hoechst AG kan være utilfredse med de nye procedurer, der finder anvendelse ved udbetaling af dividende, som følge af dette selskabs fusion med den nye virksomhed Aventis S.A., der har hjemsted i Strasbourg. Men efter de oplysninger, som det ærede medlem har forelagt Kommissionen, er der intet element heri, der giver anledning til at drage nogen slutning om en krænkelse af fællesskabsretten. Under disse omstændigheder mener Kommissionen, at de pågældende medlemsstater selv er de rette til eventuelt at foretage forenklinger af det nuværende system.